《送友人还乡》
明代·章懋

东风送客都门外，祖道纷纷集冠盖。仗剑樽酒惜解携，长歌激烈心感慨。

江南二月春融融，画桥烟柳颦新黛。万里风波一棹归，停桡时听莺声碎。

故园回首别经年，匡庐山色青青在。多君自是尚书孙，旧业箕裘莫轻废。

人生功名须壮时，驹隙光阴不相待。早修六翮奋秋空，肯随斥鴳蓬蒿内。

交亲不用嗟别离，看花有约重相会。纵横礼乐策三千，明年独向丹墀对。

作者简介：（1437—1522）金华府兰溪人，字德懋，号闇然子，晚号谷滨遗老。成化二年进士。由庶吉士授编修。以谏元夕张灯被杖，贬南京大理左评事，历福建佥事。考满求致仕。家居以读书讲学为事，称“枫山先生”。弘治十六年起南京国子监祭酒。正德二年引疾归。世宗即位，进南京礼部尚书致仕。谥文懿。有《枫山语录》、《枫山集》。